
DECISIÓ  37/04

Assumpte: Televenda Masster Plus

1. El mes de juny de 2004, dues persones formulen una reclamació en relació amb l’anunci esmentat. Les persones reclamants manifesten que aquest tipus de missatges publicitaris no s’haurien d’emetre en horari protegit. 

2. Es localitza una emissió de l’anunci objecte de reclamació el 6 de juny de 2004, a les 20.45 hores, a Citytv.

3. Es tracta d’un anunci de televenda protagonitzat per una persona que identifiquen com a directora de Màrqueting, la qual, davant d’un estenedor i agafant un sostenidor que mostra a la pantalla, comenta: “Fa temps que el Paco i la Maria no es cuiden” 

Seguidament, sobreimpressionades sobre un fons de pantalla blanc apareixen les paraules cel·lulitis, papada, panxa i flaccidesa.

El relat de la protagonista continua dient: “Masster Plus és un aparell de massatges d’ús senzill, te’l pots endur a qualsevol lloc i fer-te tots els massatges que vulguis”, mentre es mostren imatges de l’ús de l’aparell que es publicita.

A continuació, una veu en off diu: ”Viu una plena joventut i recupera la teva espurna sexy”. Aquest missatge també apareix sobreimpressionat a la pantalla. Així mateix, s’indica un número de telèfon i s’incita a trucar per conèixer el producte que s’anuncia. 

Al final de la televenda es reitera el missatge: ”Coneix el Masster Plus i recupera la teva espurna sexy”. S’escolten uns gemecs de fons i la protagonista diu: “La Maria i el Paco ja ho han fet. I tu?”  

Durant gran part de la televenda, en el marge superior de la pantalla s’especifica que el producte només es ven per telèfon.

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 28 de juliol de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima la reclamació perquè considera que les imatges i les escenes que es mostren en l’anunci no perjudiquen el desenvolupament físic, mental o moral dels menors, per la qual cosa es poden emetre en horari protegit. 

5. El Consell acorda comunicar aquesta decisió a les persones interessades i a Citytv.

Barcelona, 28 de juliol de 2004

El president

Francesc Codina i Castillo

